**Matematický ústav SAV, v. v. i.**

VOLEBNÝ A NOMINAČNÝ PORIADOK

NA FUNKCIU ČLENA VEDECKEJ RADY

**Špecifické požiadavky na kandidátov na členov vedeckej rady**

**Článok I**

1. Členom vedeckej rady verejnej výskumnej inštitúcie založenej Slovenskou akadémiou vied (ďalej tiež „organizácia“) sa môže stať len ten, kto:
2. je bezúhonný; za bezúhonného sa nepovažuje ten, kto bol právoplatne odsúdený za úmyselný trestný čin (ak odsúdenie nebolo zahladené) alebo nedbanlivostný trestný čin na nepodmienečný trest odňatia slobody (ak odsúdenie nebolo zahladené),
3. má spôsobilosť na právne úkony v plnom rozsahu,
4. má vysokoškolské vzdelanie najmenej tretieho stupňa alebo vzdelanie získané v zahraničí, ktoré je svojím rozsahom a obsahom rovnocenné s vysokoškolským vzdelaním najmenej tretieho stupňa v študijnom odbore zodpovedajúcom predmetu činnosti organizácie alebo v príbuznom odbore a zároveň získal vedecký kvalifikačný stupeň IIa; pri externých členoch vedeckej rady a pri členoch vedeckej rady prevažne infraštruktúrnej organizácie sa vyžaduje vysokoškolské vzdelanie najmenej druhého stupňa alebo vzdelanie získané v zahraničí, ktoré je svojím rozsahom a obsahom rovnocenné s vysokoškolským vzdelaním najmenej druhého stupňa.

**Voľba členov vedeckej rady**

**Článok II**

1. Voľbu člena/členov vedeckej rady vyhlasuje a organizuje správna rada organizácie.
2. V prípade, že na funkciu člena vedeckej rady mieni kandidovať člen správnej rady organizácie, musí svoj úmysel kandidovať ihneď oznámiť predsedovi správnej rady organizácie; takýto člen sa nezúčastňuje zasadnutí ani iných činností správnej rady súvisiacich s vyhlasovaním a organizáciou voľby člena/členov vedeckej rady. Ak na funkciu člena vedeckej rady mieni kandidovať predseda správnej rady organizácie, musí svoj úmysel kandidovať ihneď oznámiť podpredsedovi správnej rady organizácie; v tomto prípade predsedá správnej rade organizácie pri jej zasadnutiach a iných činnostiach súvisiacich s vyhlasovaním a organizáciou voľby člena/členov vedeckej rady podpredseda správnej rady organizácie alebo iný člen správnej rady organizácie, ktorého dočasným predsedaním poverí väčšina členov správne rady organizácie. Ak sa v dôsledku úmyslu viacerých členov správnej rady kandidovať do vedeckej rady stane správna rada neschopná uznášania sa (§ 23 ods. 4 zákona o verejnej výskumnej inštitúcii), riaditeľ organizácie, podpredseda správnej rady alebo ktorýkoľvek iný člen správnej rady oznámi túto skutočnosť predsedovi dozornej rady. V takomto prípade voľbu člena/členov vedeckej rady vyhlasuje a/alebo organizuje dozorná rada organizácie*.*
3. Riaditeľ organizácie poskytuje všetku súčinnosť potrebnú pre realizáciu aktov a činností správnej rade organizácie pri vyhlasovaní a organizácii voľby. Rovnakú povinnosť majú aj vedúci prípadných organizačných zložiek organizácie. Členovia správnej rady majú právo nahliadnuť do materiálov, ktoré organizácia vedie o zamestnancoch v rozsahu a za účelom:
4. určenia zoznamu oprávnených voličov a
5. ubezpečenia sa o tom, že kandidáti na interných členov vedeckej rady spĺňajú požiadavky kladené na kandidátov na členov vedeckej rady.

**Článok III**

1. Voľba člena/členov vedeckej rady sa vyhlasuje zverejnením oznámenia správnej rady organizácie o konaní voľby na webovom sídle organizácie.
2. Oznámenie o konaní voľby musí byť zverejnené najneskôr 1 mesiac pred koncom funkčného obdobia dosluhujúceho člena/dosluhujúcich členov vedeckej rady. Ak sa miesto člena vedeckej rady uvoľnilo predčasne, oznámenie o konaní voľby musí byť zverejnené najneskôr 15 dní po predčasnom ukončení výkonu funkcie člena vedeckej rady.
3. Oznámenie o konaní voľby musí obsahovať:
4. názov a sídlo organizácie,
5. špecifikáciu funkcie a počet miest, ktoré sa obsadzuje voľbou,
6. obsah, formu, spôsob predloženia a lehotu na predloženie kandidatúry,
7. miesto/miesta a čas konania voľby.
8. Oznámenie o konaní voľby môže obsahovať:
9. zoznam dokladov, ktoré kandidát bude musieť predložiť, ak volebný a nominačný poriadok na funkciu člena vedeckej rady organizácie takúto povinnosť upraví,
10. spôsob, akým kandidáti môžu predložiť povinne predkladané doklady podľa písmena a) tohto odseku za účelom ich zverejnenia a/alebo
11. miesto/miesta, čas a formu konania voľby.

**Článok IV**

1. Správna rada organizácie:
2. zverejní najmenej tri pracovné dni pred dňom voľby aktuálny menoslov oprávnených voličov v zmysle § 23 ods. 2 zákona o verejnej výskumnej inštitúcii,
3. zorganizuje voľbu; pred začatím voľby sa ubezpečí, že kandidáti predložili riadne svoje kandidatúry,
4. vyhotoví zápisnicu o priebehu a výsledku voľby, ktorú podpíšu všetci prítomní členovia správnej rady,
5. oznámi výsledky voľby riaditeľovi organizácie, najmä kto bol zvolený za člena/členov vedeckej rady,
6. ak sa nepodarilo zvoliť člena/členov vedeckej rady, vyhlási novú voľbu tak, aby sa konala do 1 mesiaca.
7. Riaditeľ organizácie bezodkladne vydá a zabezpečí doručenie dokladu o zvolení za člena vedeckej rady zvolenému kandidátovi s určením začiatku plynutia funkčného obdobia [§ 23 ods. 12 písm. a) zákona o verejnej výskumnej inštitúcii]. Funkčné obdobie zvoleného člena vedeckej rady plynie nezávisle od funkčného obdobia ostatných volených členov vedeckej rady a trvá päť rokov (§ 18 ods. 5 zákona o verejnej výskumnej inštitúcii).
8. Ak osoba zvolená za člena vedeckej rady organizácie je zároveň členom správnej rady organizácie a výkon funkcie člena správnej rady jej nezanikol iným spôsobom, prvým dňom plynutia jej funkčného obdobia člena vedeckej rady zaniká z dôvodu nezlučiteľnosti jej členstvo v správnej rade (§ 17 ods. 9 zákona o verejnej výskumnej inštitúcii).

**Článok V**

**Spoločné ustanovenia k voľbe**

1. Volia oprávnení voliči organizácie v zmysle § 23 ods. 2 zákona o verejnej výskumnej inštitúcii, teda:

a) zamestnanci organizácie, ktorí

1. majú vysokoškolské vzdelanie najmenej druhého stupňa alebo vzdelanie získané v zahraničí, ktoré je svojím rozsahom a obsahom rovnocenné s vysokoškolským vzdelaním najmenej druhého stupňa,
2. vykonávajú v organizácii niektorú z činností podľa § 1 ods. 4 zákona o verejnej výskumnej inštitúcii a
3. sú v pracovnom pomere v organizácii v rozsahu najmenej polovice ustanoveného týždenného pracovného času, a,
4. študenti študijných programov tretieho stupňa vysokoškolského štúdia v dennej forme štúdia po vykonaní dizertačnej skúšky, ktorí vykonávajú vedeckú časť doktorandského štúdia v organizácii na základe zmluvy podľa osobitného predpisu.
5. Voľba môže prebehnúť, ak je prítomná nadpolovičná väčšina oprávnených voličov.
6. Hlasujú iba prítomní oprávnení voliči. Vprípade hybridného, alebo videokonferenčného zasadnutia sa za prítomných považujú účastníci, ktorí sú slovom a/alebo obrazom prítomní v čase hlasovania.
7. Voľba sa môže uskutočniť v jednotlivých častiach ústavu vzhľadom na ich geografickú vzdialenosť, t. j. v sídle organizácie na Štefánikovej 49 v Bratislave a detašovaných pracoviskách v Banskej Bystrici (Ďumbierska 1, 974 11 BB, v Košiciach (Grešákova 6, 040 01 KE a Oddelení informatiky v Bratislave (Dúbravská cesta 9, 841 04 Bratislava). Priebeh voľby v príslušnej časti pracoviska organizujú aspoň dvaja členovia poverení správnou radou. Hlasy odovzdané z jednotlivých organizačných zložiek sa sčítavajú v mieste určenom správnou radou. Informácie o počtoch odovzdaných hlasov, o priebehu voľby a o výsledky voľby sa prenášajú medzi rôznymi miestami hlasovania a/alebo sčítavania prostredníctvom videokonferenčného prenosu alebo oficiálnych mailových adries vedúcich príslušných častí ústavu a riaditeľa organizácie.
8. Voľba sa uskutočňuje tajným hlasovaním.
9. Spôsob hlasovania a vyhodnocovania hlasovania musí byť oznámený pred začatím hlasovania.
10. Prípadné vyhlásenie správnej rady, že člena/členov vedeckej rady sa nepodarilo zvoliť, sa nevzťahuje na kandidátov, ktorí boli v priebehu voľby zvolení.

**Článok VI**

**Model voľby**

1. hlasovanie prebieha zvlášť o kandidátoch, ktorí sú zamestnancami organizácie a zvlášť o kandidátoch, ktorí pochádzajú z externých pracovísk. Oprávnený volič môže hlasovať najviac za taký počet kandidátov, koľko miest vo vedeckej rade sa obsadzuje; inak je volebný lístok neplatný. Kandidát je zvolený, ak získa vo svoj prospech nadpolovičnú väčšinu hlasov prítomných oprávnených voličov.
2. Ak sa volí iba jeden člen vedeckej rady a je iba jeden kandidát, kandidát je zvolený, ak získa nadpolovičnú väčšinu hlasov prítomných oprávnených voličov. Ak kandidát nezíska nadpolovičnú väčšinu hlasov prítomných oprávnených voličov, po krátkej prestávke sa uskutoční nové kolo voľby. Ak sa kandidáta nepodarí zvoliť ani po troch kolách voľby (vrátane prvotného kola), správna rada vyhlási, že člena vedeckej rady sa nepodarilo zvoliť.
3. Ak sa volí jeden člen vedeckej rady a je viacero kandidátov, zvolený je ten kandidát, ktorý získa nadpolovičnú väčšinu hlasov prítomných oprávnených voličov. Ak nadpolovičnú väčšinu hlasov prítomných oprávnených voličov získa viacero kandidátov, zvolený je ten kandidát, ktorý získal najvyšší počet hlasov. Ak:
4. žiadny kandidát nezíska nadpolovičnú väčšinu hlasov prítomných oprávnených voličov, po krátkej prestávke sa uskutoční nové kolo voľby medzi všetkými kandidátmi,
5. viacerí kandidáti získajú nadpolovičnú väčšinu hlasov prítomných oprávnených voličov a súčasne získajú rovnaký počet hlasov, po krátkej prestávke sa uskutoční nové kolo voľby medzi týmito kandidátmi.

Ak sa člena vedeckej rady nepodarí zvoliť ani po troch kolách voľby (vrátane prvotného kola), správna rada vyhlási, že člena vedeckej rady sa nepodarilo zvoliť.

1. Ak sa volia viacerí členovia vedeckej rady, zvolení sú tí kandidáti, ktorí získajú nadpolovičnú väčšinu hlasov prítomných oprávnených voličov. Ak počet kandidátov, ktorí získajú nadpolovičnú väčšinu hlasov prítomných oprávnených voličov, je vyšší ako počet miest vo vedeckej rade, ktorý sa obsadzuje, zvolení sú tí kandidáti, ktorí sa v poradí podľa počtu získaných hlasov umiestnia do miesta zodpovedajúceho počtu miest vo vedeckej rade, ktorý sa obsadzuje. Ak:
2. žiadny kandidát nezíska nadpolovičnú väčšinu hlasov prítomných oprávnených voličov, po krátkej prestávke sa uskutoční nové kolo voľby medzi všetkými kandidátmi,
3. sa nepodarí obsadiť všetky miesta vo vedeckej rade, ktoré sa obsadzujú, po krátkej prestávke sa uskutoční nové kolo voľby medzi zostávajúcimi kandidátmi,
4. sa na mieste v poradí podľa počtu získaných hlasov, ktoré inak zabezpečuje zvolenie, umiestni viacero kandidátov (získajú nadpolovičnú väčšinu hlasov a súčasne rovnaký počet hlasov), po krátkej prestávke sa uskutoční nové kolo voľby medzi týmito kandidátmi.

Ak sa nepodarí zvoliť počet kandidátov zodpovedajúci počtu miest členov vedeckej rady, ktorý sa obsadzuje, ani po troch kolách voľby (vrátane prvotného kola), správna rada vyhlási, že člena/členov vedeckej rady sa nepodarilo zvoliť.

1. V súlade s článkom XX, odsek 5 Štatútu SAV je možné rokovať aj prostredníctvom video konferenčných prenosov. Predseda zasadajúceho orgánu vyzve na hlasovanie a tí účastníci zasadnutia, ktorí sú miestne vzdialení, slovom i obrazom potvrdia ostatným účastníkom spojenia výsledok svojho hlasovania v čase prenosu. Predsedajúci oznámi výsledky hlasovania v mieste, v ktorom sa zdržiaval, ako aj celkový výsledok hlasovania za všetky pripojené miesta. Spôsob rokovania i výsledok hlasovania sa explicitne uvedú v zápisnici z rokovania.

**Odvolávanie volených členov vedeckej rady**

**Článok VII**

1. Člena vedeckej rady možno odvolať za podmienok podľa § 23 ods. 10 zákona o verejnej výskumnej a inštitúcii.
2. Na základe písomnej žiadosti o zvolanie zhromaždenia oprávnených voličov za účelom odvolania člena vedeckej rady správna rada organizácie zvolá zhromaždenie oprávnených voličov v zmysle § 23 ods. 2 zákona o verejnej výskumnej inštitúcii. Zhromaždenie môže prebiehať ako videokonferenčné alebo hybridné zhromaždenie. Žiadosť musí obsahovať mená, priezviská a vlastnoručné podpisy aspoň 1/5 oprávnených voličov organizácie v zmysle § 23 ods. 2 zákona o verejnej výskumnej inštitúcii, uvedenie mena člena vedeckej rady, ktorého odvolanie sa navrhuje, a uvedenie dôvodov pre jeho odvolanie. Správna rada zabezpečí odoslanie:
3. žiadosti v elektronickej podobe a
4. pozvánky na zhromaždenie oprávnených voličov v zmysle § 23 ods. 2 zákona o verejnej výskumnej inštitúcii s bodom programu hlasovania o odvolaní člena vedeckej rady a s uvedením miesta, dňa a hodiny jeho konania,

oprávneným voličom organizácie na ich e-mailové adresy uvedené na webovom sídle organizácie. Zhromaždenie oprávnených voličov sa musí konať nie skôr ako týždeň a nie neskôr ako mesiac po doručení žiadosti správnej rade organizácie. K odoslaniu uvedených dokumentov musí dôjsť najneskôr 15 dní pred dňom konania zhromaždenia oprávnených voličov.

1. Správna rada organizácie zverejní najmenej tri dni pred dňom hlasovania aktuálny menoslov oprávnených voličov v zmysle § 23 ods. 2 zákona o verejnej výskumnej inštitúcii.
2. Správna rada organizácie riadi zhromaždenie oprávnených voličov. Správna rada umožní členovi vedeckej rady, ktorý sa navrhuje odvolať, vyjadriť sa k dôvodom na jeho odvolanie uvedeným v žiadosti a umožní diskusiu účastníkov zhromaždenia a dotknutého člena vedeckej rady k tomuto návrhu.
3. Zhromaždenie oprávnených voličov môže hlasovať o odvolaní člena vedeckej rady, ak je prítomná nadpolovičná väčšina oprávnených voličov v zmysle § 23 ods. 2 zákona o verejnej výskumnej inštitúcii. Vprípade hybridného, alebo videokonferenčného zasadnutia sa za prítomných považujú účastníci, ktorí sú slovom a/alebo obrazom prítomní v čase hlasovania.
4. Volený člen vedeckej rady je odvolaný, ak za jeho odvolanie hlasovala nadpolovičná väčšina oprávnených voličov (§ 23 ods. 10 zákona o verejnej výskumnej inštitúcii).
5. Správna rada organizácie vyhotoví zápisnicu o priebehu a výsledku hlasovania, ktorú podpíšu všetci prítomní členovia správnej rady.
6. Správna rada organizácie oznámi výsledky hlasovania riaditeľovi organizácie.
7. Ak je člen vedeckej rady odvolaný, riaditeľ organizácie bezodkladne vydá a zabezpečí doručenie dokladu o odvolaní z funkcie dotknutému členovi vedeckej rady [§ 23 ods. 12 písm. b) zákona o verejnej výskumnej inštitúcii].

**Záverečné ustanovenia**

**Článok VIII**

1. Vzorový poriadok schválilo predsedníctvo na svojom zasadnutí dňa 30. 1. 2018. Nadobudol účinnosť dňa 1. 7. 2018.
2. Dodatok č. 1 ku vzorovému predpisu schválilo predsedníctvo na svojom zasadnutí dňa 11. 11. 2021. Dodatok č. 1 k tomuto vzorovému predpisu nadobudol účinnosť dňa 1. 1. 2022. Tento volebný a nominačný poriadok na funkciu člena vedeckej rady MÚ SAV, v. v. i. je zosúladený s týmto vzorovým predpisom v znení dodatku č. 1.
3. Správna rada organizácie predložila návrh tohto poriadku predsedovi/poverenému členovi dozornej rady dňa 31. 3. 2022 a predsedovi/poverenému členovi vedeckej rady dňa 31. 3. 2022. Dozorná rada sa k návrhu tohto poriadku vyjadrila dňa 6. 4. 2022; vedecká rada sa k návrhu tohto poriadku vyjadrila dňa 4. 4. 2022. Správna rada schválila tento organizačný poriadok dňa 8. 4. 2022.
4. Tento poriadok nadobúda účinnosť deň po jeho zverejnení na webovom sídle organizácie.

V Bratislave dňa 8. 4. 2022

 .........................................................

 doc. RNDr. Karol Nemoga, CSc.

 riaditeľ Matematického ústavu SAV, v. v. i.